Diari Oficial de la Generalitat Valenciana


Sumari del DOGV 5185, del 26-01-2006 (2006/151)

RESOLUCIÓ de 13 de desembre de 2005, de la Direcció General de Patrimoni Cultural Valencià de la Conselleria de Cultura, Educació i Esport, per la qual s'incoa expedient per a la delimitació de l'entorn de protecció de la Torre de la Plaça de Benifaió (València) i determinació de la seua normativa protectora.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5185

Data del DOGV
:   26-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/151


Data del document
:   13-12-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Benifaió
    * patrimoni arquitectònic
    * ben cultural
    * monument
    * protecció del patrimoni

RESOLUCIÓ de 13 de desembre de 2005, de la Direcció General de Patrimoni Cultural Valencià de la Conselleria de Cultura, Educació i Esport, per la qual s'incoa expedient per a la delimitació de l'entorn de protecció de la Torre de la Plaça de Benifaió (València) i determinació de la seua normativa protectora. [2006/X151]  
La disposició addicional primera de la Llei 4/1998, d'11 de juny, del Patrimoni Cultural Valencià considera béns d'interés cultural tots els béns que hi ha en el territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'expedient individualitzat com en virtut del que establix l'article 40.2 de la dita llei i en les seues disposicions addicionals primera i segona, en virtut de l'atribució legal o automàtica de condició monumental continguda en les seues disposicions addicionals primera i segona d'esta última norma, la denominada torre de la plaça de Benifaió que constituïx, doncs, per ministeri de la llei un bé d'interés cultural amb la categoria de Monument.  
En aplicació del que disposa la disposició transitòria primera, paràgraf segon de la Llei 4/98, d'11 de juny, de la Generalitat Valenciana, del Patrimoni Cultural Valencià, la Conselleria de Cultura, Educació i Esport podrà complementar amb les noves mencions i determinacions d'esta llei les declaracions produïdes amb anterioritat a l'entrada en vigor d'esta.  
Atés el que disposen els articles 27 i 28 de la Llei, d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació d'expedient per a la delimitació de l'entorn de protecció de la torre de la plaça de Benifaió i determinació de la seua normativa protectora, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, ha resolt:   
Primer. Incoar expedient per a la delimitació de l'entorn de protecció de la torre de la plaça de Benifaió i determinació de la seua normativa protectora.  
Els annexos que s'adjunten a la present resolució delimiten literalment i gràficament l'entorn de protecció i establixen la normativa protectora d'este.  
Segon. En compliment d'allò disposat en l'article 27.3 de la Llei del Patrimoni Cultural Valencià cal notificar esta resolució a l'Ajuntament de Benifaió i als interessats, i fer-los saber que, de conformitat amb el que establixen els articles 35 i 36 en relació amb el 27.4 de la Llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de llicència municipal, si és el cas, quan esta siga preceptiva.  
Tercer. La present incoació, d'acord amb el que establix l'article 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de les quals, de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià, podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que per causa major o interés general hagen de realitzar-se inajornablement, segons el que disposa el paràgraf primer del mencionat article.   
Quart. Que en compliment d'allò disposat en l'article 27.3 de la llei es notifique la present resolució al Registre General de Béns d'Interés Cultural per a la seua anotació preventiva.  
Quint. Que la present resolució amb els seus annexos es publique en el Diari Oficial de la Generalitat Valenciana i en el Boletín Oficial del Estado.  
València, 13 de desembre de 2005.. El director general de Patrimoni Cultural Valencià: Manuel Muñoz Ibáñez.  
Annex I  
Justificació de la delimitació proposada  
La delimitació dels seus entorns de protecció s'establix d'acord amb els criteris següents:  
. Parcel·les que limiten directament amb la que ocupa el bé d'interés cultural, de manera que pot afectar-lo, tant visualment com físicament qualsevol intervenció que s'hi realitze.  
. Parcel·les que donen al mateix espai públic que el bé d'interés cultural i que constituïxen l'entorn visual i ambiental immediat, i en el qual qualsevol intervenció que s'hi realitze puga suposar una alteració de les condicions de percepció d'este o del caràcter de l'espai urbà o no urbanitzable.  
. Espais públics en contacte directe amb el bé d'interés cultural i les parcel·les enumerades anteriorment i que constituïxen part del seu ambient urbà immediat.  
. Edificacions o qualsevol element del paisatge urbà o no urbanitzable que, encara no tenint una situació d'immediatesa amb el bé d'interés cultural, afecten de manera fonamental la percepció d'este.  
Delimitació de l'entorn de protecció  
Origen: intersecció entre l'eix de la plaça de la Immaculada amb l'eix del carrer Abadia, punt A.  
Sentit: horari.  
Línia delimitadora: des de l'origen la línia continua per l'eix del carrer Abadia, gira a nord i s'introduïx en l'illa cadastral núm. 20.188 i continua les parts posteriors de les parcel·les números 22, 21, 20, 19 i 18. Creua el carrer i continua per les parts posteriors de les parcel·les números 24, 23, 22, 21, 20 i 19, 18 i 17 de l'illa cadastral núm. 20.185. Continua per la mitgera nord de la parcel·la núm. 21 de l'illa núm. 21.171 i la incorpora, així com les parcel·les 19, 20 i 18 d'esta illa. Creua el carrer i continua per la mitgera sud de la parcel·la núm. 02 de l'illa cadastral núm. 20.162, gira per la posterior d'esta parcel·la i incorpora el carreró fins a l'eix del carrer Major, pel qual continua fins a fer-ho pel del carrer Francesc Climent. Creua la plaça del Progrés i recorre les posteriors de les parcel·les números 09, 08, 07, 06, 05, 04 i 03 de l'illa cadastral núm. 19.179. Continua per l'eix del carrer Josep Morote i pel de la plaça de la Immaculada fins al punt d'origen.  
Normativa de protecció del monument i el seu entorn   
Monument:  
Article primer. Caldrà ajustar-se al que disposa la secció segona, Règim dels Béns Immobles d'Interés Cultural, del capítol III de la Llei 4/1998, d'11 de juny, del Patrimoni Cultural Valencià aplicable a la categoria de Monument.  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució dels dits fins. L'autorització particularitzada d'ús es regirà segons el que s'ha disposat en l'article 18 de la Llei del Patrimoni Cultural Valencià.  
Entorn de protecció:  
Article tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció que pretenga abordar-se en l'entorn de protecció del monument, requerirà de l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en la present normativa, i en el que no s'hi ha previst, per mitjà de l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el Pla Especial de Protecció del Monument i el seu entorn i este abaste validació patrimonial.  
Totes les intervencions requeriran, per a la seua tramitació autoritzada, la definició necessària del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.  
Article quart. Sense perjuí del que disposa l'article anterior, per mitjà de sospesat informe tècnic municipal, es podrà derivar la no-necessitat de tramitació autoritzada prèvia en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.  
En estos casos, l'ajuntament comunicarà a esta administració en el termini de 10 dies la concessió de llicència municipal, i hi adjuntarà, com a mínim, l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la falta de transcendència patrimonial.  
Article quint. La contravenció del que preveuen els articles anteriors, determinarà la responsabilitat de l'ajuntament en els termes establits en l'article 37 de la Llei del Patrimoni Cultural Valencià.  
Article sext. Criteris d'intervenció.  
1. Es mantindran les pautes de la parcel·lació històrica de l'entorn, i s'acceptarà l'agrupació de les parcel·les, mentre no se supere una amplària final màxima de fatxada de 12 m.  
2. Les alineacions de vial seran les reflectides en el pla adjunt de delimitació d'entorn del monument.  
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritza, hauran de mantindre les fatxades visibles des de la via pública, preservant-ne i restaurant-ne els caràcters originaris.   
4. L'altura reguladora definida segons el Reglament de Zones d'Ordenació Urbanística de la Comunitat Valenciana, serà la mateixa de l'edifici actualment existent en els edificis anteriors a 1940. En la resta, els edificis no superaran el nombre màxim de tres (incloent-hi la planta baixa) en tot l'entorn menys les parcel·les números 18 i 19 de l'illa núm. 20.188, les corresponents a l'illa núm. 20.185, la núm. 20 de l'illa núm. 21.171 i les parcel·les números 01 i 02 de l'illa núm. 20.162 que no superaran el nombre màxim de quatre (incloent-hi la planta baixa). Els edificis que superen este nombre de plantes es regiran pel Règim Fora d'Ordenació. A este efecte, en els supòsits que concloga la seua vida útil, es pretenen obres de reforma de transcendència equiparable a la reedificació, una remodelació amb eliminació de les plantes superiors o una substitució voluntària d'estos s'aplicaran les ordenances de protecció d'esta normativa. Tot això, sense perjuí de la possible aplicació de l'article 21 de la Llei del Patrimoni Cultural Valencià a estos immobles. L'altura màxima reguladora per a estos últims s'establix en nou metres cinquanta centímetres (9,50 m) i dotze metres cinquanta centímetres (12,50 m) segons el nombre de plantes especificat anteriorment.   
5. Les cobertes, d'acord amb la tipologia de la zona, seran inclinades en el cos principal de l'edifici, la profunditat edificable del qual oscil·larà entre 8 i 11 metres, inclinades, de teula àrab, amb pendent màxim del 35%, a dos aigües i carener d'altura màxima 2,30 m respecte de l'altura màxima reguladora. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.  
6. Les noves edificacions, o les remodelacions de les no tradicionals, s'adequaran amb caràcter estètic a la tipologia i acabats tradicionals de Benifaió, atenent la fatxada a les disposicions següents:  
. Els ràfecs de coberta seran els tradicionals en la zona.  
. Els buits de fatxada seran de proporció vertical, disposició i dimensions característiques de la zona.   
. Es prohibixen els acabats amb materials no tradicionals o que suposen la imitació d'altres materials.  
. Balcons de barana metàl·lica, amb amplària màxima de volada de 40 cm, 15 cm de cantell i longitud màxima de 1,80 m, es prohibixen els miradors.  
. Els tancaments seran de fusta. Es recomana l'ús de contrafinestres.  
. Es prohibixen les persianes, excepte les persianetes exteriors enrotllables tradicionals.  
L'ús permés en esta zona serà el residencial, amb els usos compatibles acceptats pel pla general.  
Article sèptim. L'antiga casa.palau dels Falcó, barons de Benifaió, situada en la parcel·la núm. 01 de l'illa cadastral núm. 20.178, haurà de ser conservada, tot preservant-ne els elements definitoris de l'estructura arquitectònica i els elements constructius singulars d'intrínsec valor que hi ha en l'immoble; esta mantindrà el seu ús tradicional si bé podria acollir altres usos compatibles amb la seua arquitectura i amb la posada en valor de l'àmbit protegit del monument i el seu entorn.  
Article octau. Totes les actuacions que puguen tindre incidència sobre la correcta percepció i la dignitat en l'apreci de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblant característica i conseqüències, hauran de sotmetre's a autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.   
Queda proscrita la introducció d'anuncis o publicitat exteriors als plans de fatxada dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat sol·licite i obtinga autorització expressa.  
Article nové. Els béns de rellevància local s'atindran al que disposa la secció primera, dels béns de rellevància local, del capítol IV, títol II de la Llei 4/1998, d'11 de juny, del Patrimoni Cultural Valencià aplicable als béns de rellevància local.  
Article deu. En qualsevol intervenció que afecte el subsòl de l'immoble o el seu entorn de protecció, serà aplicable el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.